São Tomé u Príncipe
São Tomé u Príncipe, amtle port. República Democrática de São Tomé e Príncipe, engl. the Democratic Republic of São Tomé and Príncipe, is a Inslstoot in n Gulf vo Guinea, vur n westlinga Gstod vo Zentrolafrika. Es Land hod zwou Inslgruppn oda Archipl um dej zwou Haptinsln (São Tomé u Príncipe) umma, dej wou umma 140 km vonanonda weg un umma 225 bis 250 km vua n noadwestlinga Gstod vo Gabun ling. Ondane Lenda i da Gnejchtn han Equatorialguinea u Kamerun.

D Insln in n Atlantik han scheints ned bsidlt gweng, vur dass d Portugisn duatn in n 15. Jh. hikumma han. Gfunna woan han s umma 1471 duach de poatagisischn Asfurscha João de Santarém u Pedro Escobar. Noudem dass d Portagisn duatn in n 16. Jh. Fouss gfasst hom, is s a fundamentols Hannlszentrum fia n atlantischn Sklafnhanḏl woan. Da minerolreicha vulkanischa Boḏn u de Gnejchtn zen Equatoaringal hom São Tomé u Príncipe ideal fia n "Kanna-" oda Rouazugga gmacht; spada homs owa aa a "bouas Troad" wej an Kafee un an Kakao õpflanzt; d lukrativn Plantaschna han schwar ohange gweng vo importiatn Sklafnoawata vo Afrika. D Zykln vo sozialna Unrouh u wiatschaftling Gwirwl in n ganzn 19. u 20. Jh. hom niad nougloua bis za Unohangekait um 1975. São Tomé u Príncipe is dasida oins vo dea am mejran stabiln u demokratischn Lenda vo Afrika.

Midrana Bvelkaring vo umma 201 800 Leitn (nou offezjella Schetzunga vo 2018) is São Tomé u Príncipe nou de Seychelln z Afrika af Plotz zwoa vo de am wengan bvelkatn suwerennan Stootn, un es am wengan bvelkata portagisisch-sprochata Land. Dej Bvelkaring han vuawejngt Noukumma vo de gwenganen Sklafn u schwar katholisch. Dej Spuan vo da poatagisischn Herrschaft sigt ma aa heit nu i da Kultua, i de Tradeziona un i da Muse, dej wou eiropejscha un afrikanischa Eifliss vaoina. São Tomé u Príncipe is a Grindingsmitglid vo da Gmoaschaft vo de poatagisisch-sprochatn Lenda.

Galeri

Beleg 

Staat in Afrika
Least Developed Country